**[Μιλώντας στο γιο μου]**

*Το κείμενο αποτελεί την εισαγωγή στο βιβλίο του Φερνάντο Σαβατέρ «Μιλώντας στο γιο μου για την Ηθική και την Ελευθερία» σε μετάφραση Αγ. Δημητρούκα, εκδόσεις Πατάκη.*

Κάθε τόσο, Αμαδόρ, μου έρχεται η όρεξη να σου πω πολλά πράγματα. Κρατιέμαι **όμως**, μείνε ήσυχος, επειδή αρκετά σού σπάω τα νεύρα με τον ρόλο του πατέρα, για να σε φορτώσω και με άλλα, μεταμφιεσμένος σε φιλόσοφο. Καταλαβαίνω ότι και η υπομονή των παιδιών έχει τα όριά της. **Επιπλέον**, δε θέλω να μου συμβεί και μένα αυτό που συνέβη σ’ ένα φίλο μου μια μέρα που χάζευε ήρεμος τη θάλασσα με το πεντάχρονο πιτσιρίκι του. Το μυξιάρικο του είπε με ονειροπόλο ύφος: «Μπαμπάκα, πόσο θα μου άρεσε να κάναμε η μαμά, εσύ κι εγώ μια βόλτα με μια βαρκούλα». Συναισθηματικός, ο φίλος μου ένιωσε έναν κόμπο στο λαιμό, ακριβώς πάνω από τον κόμπο της γραβάτας. «Και βέβαια, γιε μου, να πάμε όποτε θέλεις!» «Κι όταν θα είμαστε στα βαθιά» συνέχισε το τρυφερό πλάσμα «θα σας πετάξω και τους δυο στη θάλασσα, να πνιγείτε». Από τη ραγισμένη καρδιά του πατέρα βγήκε ένα μουγκανητό[[1]](#footnote-1) πόνου: «Μα γιε μου!...». «Φυσικά, μπαμπάκα. Δεν ξέρεις ότι οι γονείς πολύ μάς τη δίνετε;». Τέλος του πρώτου μαθήματος.

Αν ακόμα κι ένα πεντάχρονο μπορεί να σκεφτεί κάτι τέτοιο, φαντάζομαι πως ένας μαντραχαλάς που έκλεισε τα δεκαπέντε, όπως εσύ, θα το ‘χει πολύ καλά εμπεδωμένο. **Ως εκ τούτου**, δεν είναι στις προθέσεις μου να σου δώσω κι άλλα κίνητρα για πατροκτονία πέρα από τα συνήθη των καθωσπρέπει οικογενειών. Εξάλλου, πάντα μού ήταν ενοχλητικός αυτός ο τύπος γονιού που προσπαθεί να είναι «ο καλύτερος φίλος των παιδιών του». Τα παιδιά πρέπει να έχετε φίλους στην ηλικία σας, φίλους και φίλες, φυσικά. Με γονείς, καθηγητές και λοιπούς ενήλικες μπορείτε, στην καλύτερη των περιπτώσεων, να τα πηγαίνετε απλώς καλά, κι αυτό είναι αρκετό. Αλλά το να τα πηγαίνετε καλά με έναν ενήλικα περιλαμβάνει και το να έχετε κάπου κάπου τη διάθεση να τον πνίξετε. Αλλιώτικα δεν αξίζει. Αν εγώ ήμουν δεκαπέντε χρονών, πράγμα πια απίθανο να μου ξανασυμβεί, δε θα εμπιστευόμουν κανέναν απ’ όλους αυτούς τους υπερβολικά «συμπαθητικούς» μεγάλους, απ’ όλους αυτούς που θα έμοιαζαν να θέλουν να είναι μικρότεροι από μένα, κι απ’ όλους αυτούς που θα μου έδιναν συστηματικά δίκιο. Τους ξέρεις εκείνους που λένε πάντα «εσείς οι νέοι έχετε κότσια», «αισθάνομαι νέος σαν κι εσάς» και άλλες κοτσάνες αυτού του στιλ. Τα μάτια σου δεκατέσσερα! Κάτι θα θέλουν με τόσο πολύ γλείψιμο. Ο πατέρας ή ο καθηγητής πρέπει να είναι κάπως βαρύς, αλλιώτικα δε λέει. Ο νεαρός είσαι εσύ.

**ΘΕΜΑ 1 (μονάδες 35)**

**1ο υποερώτημα (μονάδες 10)**

Να χαρακτηρίσεις τις παρακάτω προτάσεις ως Σωστές ή Λανθασμένες (μονάδες 3) και στη συνέχεια να αιτιολογήσεις την απάντησή σου με βάση το κείμενο (μονάδες 7).

1. Ο συγγραφέας επιθυμεί να έχει φιλική σχέση με τον γιό του.
2. Ο συγγραφέας πιστεύει ότι είναι αναπόφευκτο οι έφηβοι να έχουν κακές σχέσεις με τους μεγαλύτερους.
3. Σύμφωνα με το συγγραφέα κάποιος μπορεί να νιώθει νέος ανεξάρτητα από την ηλικία του.

**2ουποερώτημα (μονάδες 10)**

Να δηλώσετε τη νοηματική σχέση που εκφράζουν οι παρακάτω διαρθρωτικές λέξεις του κειμένου (3 μονάδες) και να αιτιολογήσετε την απάντησή σας (7 μονάδες):

**όμως** (1η παράγραφος) **επιπλέον** (1η παράγραφος) **Ως εκ τούτου** (2η παράγραφος)

**3ουποερώτημα (μονάδες 15)**

Το ύφος λόγου στο Κείμενο 1 θα μπορούσε να χαρακτηριστεί ως:

α. Τυπικό β. Επιστημονικό γ. Χιουμοριστικό δ. Επιθετικό

Να επιλέξεις τη σωστή απάντηση (μονάδες 3) και να την τεκμηριώσεις με τέσσερις φράσεις ή και χωρία του κειμένου (μονάδες 12)

**Μονάδες 15**

**ΘΕΜΑ 2 (μονάδες 30)**

Γράφετε ένα άρθρο για τη σχολική εφημερίδα στο οποίο εξηγείτε πως βιώνετε εσείς την ηλικία στην οποία βρίσκεστε και παρουσιάζετε τη συμπεριφορά που θα θέλατε να έχουν οι ενήλικοι (γονείς και εκπαιδευτικοί) απέναντί σας. (350-400 λέξεις)

**ΔΙΟΡΘΩΣΗ ΚΡΙΤΗΡΙΟΥ «ΜΙΛΩΝΤΑΣ ΣΤΟ ΓΙΟ ΜΟΥ»**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Να χαρακτηρίσεις τις παρακάτω προτάσεις ως Σωστές ή Λανθασμένες (μονάδες 3) και στη συνέχεια να αιτιολογήσεις την απάντησή σου με βάση το κείμενο (μονάδες 7).

1. **Λάθος** : πάντα μού ήταν ενοχλητικός αυτός ο τύπος γονιού που προσπαθεί να είναι «ο καλύτερος φίλος των παιδιών του».
2. **Λάθος**: Τα παιδιά πρέπει να έχετε φίλους στην ηλικία σας, φίλους και φίλες, φυσικά. Με γονείς, καθηγητές και λοιπούς ενήλικες μπορείτε, στην καλύτερη των περιπτώσεων, να τα πηγαίνετε απλώς καλά, κι αυτό είναι αρκετό
3. **Λάθος**: Τους ξέρεις εκείνους που λένε πάντα «εσείς οι νέοι έχετε κότσια», «αισθάνομαι νέος σαν κι εσάς» και άλλες κοτσάνες αυτού του στιλ

**2ουποερώτημα (μονάδες 10)**

Να δηλώσετε τη νοηματική σχέση που εκφράζουν οι παρακάτω διαρθρωτικές λέξεις του κειμένου (3 μονάδες) και να αιτιολογήσετε την απάντησή σας (7 μονάδες):

**Όμως**: **αντίθεση** ανάμεσα στην πρόθεση να μιλήσει και την απόφαση να μη μιλήσει

**Επιπλέον:**  **προσθήκη** ενός ακόμη λόγου που δεν μιλάει

**Ως εκ τούτου:**  **Αποτέλεσμα που προκύπτει από το αίτιο που αναφέρει παραπάνω** (ένας 15χρονος ξέρεις ότι οι γονείς γίνονται ενοχλητικοί)

**3ουποερώτημα (μονάδες 15)**

Το ύφος είναι **Χιουμοριστικό**

Αιτιολόγηση:

* Το **μυξιάρικο** του είπε με ονειροπόλο ύφος
* Ένιωσε έναν κόμπο στο λαιμό, ακριβώς πάνω από τον κόμπο της γραβάτας
* **«Κι όταν θα είμαστε στα βαθιά» συνέχισε το τρυφερό πλάσμα «θα σας πετάξω και τους δυο στη θάλασσα, να πνιγείτε».**
* ένας μαντραχαλάς
* να σου δώσω και άλλα κίνητρα για πατροκτονία
* να έχετε κάπου κάπου τη διάθεση να τον πνίξετε. Αλλιώτικα δεν αξίζει.
* κοτσάνες αυτού του στιλ.
* Κάτι θα θέλουν με τόσο πολύ γλείψιμο.

**ΠΑΡΑΓΩΓΗ ΛΟΓΟΥ**

**ΤΙΤΛΟΣ**

|  |  |
| --- | --- |
| 1. Η εφηβεία μέσα από τα μάτια ενός εφήβου
2. Η εφηβεία από μια άλλη οπτική γωνία
3. Εφηβεία: μια μεταβατική περίοδος
4. Η εφηβεία και ο ρόλος των γονιών σε αυτή
5. Εφηβεία
6. Κόντρα μεταξύ εφηβείας και γονιού
7. Οι έφηβοι και η αντιμετώπιση των γονιών προς αυτούς
8. Συμπεριφορά εφήβων
9. Εμείς οι έφηβοι και η αντιμετώπισή μας ως προς την κοινωνία
10. Εφηβεία: μια μεταβαλλόμενη ηλικία
11. Η συμπεριφορά των ενηλίκων απέναντι στους εφήβους και ο τρόπος βίωσης της ηλικίας αυτής
12. Η ηλικία που βιώνω
13. Η οπτική γωνία των εφήβων
 | * Είμαστε έφηβοι: Ακούστε μας, στηρίξτε μας!
* Αναζητώντας κατανόηση: Η φωνή των εφήβων προς τους μεγάλους
* Οι ενήλικες στη ζωή των εφήβων
 |

**ΠΡΟΛΟΓΟΣ**

Η εφηβεία είναι ένα διαχρονικό φαινόμενο. Αν θέλω να βρω κάποιο **στοιχείο επικαιρότητας** αυτό θα μπορούσε να είναι:

* το γεγονός ότι, καθώς οι εξελίξεις τρέχουν πολύ γρήγορα, η νέα γενιά βιώνει εντελώς διαφορετικές συνθήκες από τις προηγούμενες και καλείται να ανταποκριθεί σε πρωτόγνωρες συνθήκες που καθιστούν αυτή τη δύσκολη περίοδο ακόμη πιο απαιτητική.
* Το γεγονός ότι συχνά δημοσιεύονται άρθρα, συνήθως επικριτικά, που αναλύουν τα χαρακτηριστικά των σημερινών νέων

**1ο ζητούμενο: Πως βιώνεις εσύ την εφηβεία.**

Η απάντηση είναι προσωπική. Χρειάζεται να απαντήσεις σε ερωτήσεις όπως:

* Τι είναι σημαντικό για εσένα;
* Ποιοι είναι οι προβληματισμοί σου;
* Τι σου φαίνεται ωραίο και τι σε δυσκολεύει;

**2ο ζητούμενο: τι συμπεριφορά περιμένεις από γονείς και εκπαιδευτικούς.**

Καλύτερα είναι να διαχωρίσεις τα δύο ερωτήματα. Η σχέση γονέα – παιδιού είναι εντελώς διαφορετική από τη σχέση εκπαιδευτικού – μαθητή. Μπορείς για κάθε σκέλος να αναδείξεις:

* + Πώς μπορούν να σε στηρίξουν.
	+ Ποιες συμπεριφορές σε ενοχλούν.
	+ Τι ζητάς από αυτούς για να νιώσεις περισσότερη κατανόηση.

**Επίλογος**

* Κλείσε με ένα αισιόδοξο μήνυμα ή μια σκέψη που θα απευθύνεται στους ενήλικες.
* Τονίζεις ότι αυτή η φάση της ζωής είναι γεμάτη δυνατότητες και ότι η σωστή υποστήριξη μπορεί να κάνει τη διαφορά.
1. **μουγκανητό**: ήχος ζώου, κραυγή [↑](#footnote-ref-1)